

ประกาศมหาวิทยาลัยราชภัฏนครปฐม

เรื่องหลักเกณฑ์การให้ทุนอุดหนุนการวิจัยโครงการวิจัยบูรณาการนักศึกษาและอาจารย์

เพื่อการพัฒนาท้องถิ่นและความเป็นเลิศทางวิชาการปีงบประมาณ ๒๕๖๑

**---------------------------------------------**

ด้วยมหาวิทยาลัยราชภัฏนครปฐมมีนโยบายส่งเสริมและสนับสนุนงานวิจัยจากโครงการศึกษาอิสระ ปัญหาพิเศษ หรือปริญญานิพนธ์ ซึ่งเป็นส่วนหนึ่งในการจบการศึกษาของนักศึกษาระดับปริญญาตรี และวิทยานิพนธ์ ซึ่งเป็นส่วนหนึ่งในการจบการศึกษาของนักศึกษาระดับบัณฑิตศึกษา ร่วมกับอาจารย์ที่ปรึกษาอันเป็นปัจจัยหนึ่งที่จะทำให้งานวิจัยของมหาวิทยาลัยมีความเข้มแข็งยิ่งขึ้น

อาศัยอำนาจตามความในมาตรา ๓๑(๑)และ(๒) แห่งพระราชบัญญัติมหาวิทยาลัยราชภัฎ พ.ศ. ๒๕๔๗ ประกอบด้วยข้อ ๘(๒) และข้อ ๑๑ แห่งข้อบังคับมหาวิทยาลัยราชภัฏนครปฐม ว่าด้วยกองทุนเพื่อการวิจัย พ.ศ. ๒๕๕๕ และที่แก้ไขเพิ่มเติม และมติคณะกรรมการกองทุนเพื่อการวิจัย ในคราวประชุม ครั้งที่ ๑๒/๒๕๖๐ เมื่อวันที่ ๒๖ กันยายน พ.ศ.๒๕๖๐ มหาวิทยาลัยจึงออกประกาศ ดังต่อไปนี้

**ข้อ ๑** ประเภททุนอุดหนุนการวิจัยและกรอบวงเงินงบประมาณที่สนับสนุน

 ๑.๑ ทุนอุดหนุนการวิจัยสำหรับอาจารย์ร่วมกับนักศึกษาระดับปริญญาตรีซึ่งมหาวิทยาลัยจะสนับสนุนงบประมาณโครงการวิจัยละไม่เกิน ๑๕,๐๐๐ บาท จำนวนทั้งสิ้น ๒๕ โครงการ

 ทุนอุดหนุนการวิจัยตามวรรคหนึ่งเป็นทุนอุดหนุนโครงการวิจัยซึ่งมีอาจารย์เป็นหัวหน้าโครงการและเป็นผู้เสนอขอรับทุนอุดหนุนการวิจัยโดยกำหนดอาจารย์ที่ปรึกษาโครงการ๑คน สามารถขอทุนร่วมกับนักศึกษาระดับปริญญาตรี ได้ไม่เกิน ๑ โครงการ ต้องเผยแพร่ผลงานวิจัยอย่างน้อยในงานประชุมวิชาการระดับชาติ จำนวน ๑ เรื่อง

 ๑.๒ ทุนอุดหนุนการวิจัยสำหรับอาจารย์ร่วมกับนักศึกษาระดับบัณฑิตศึกษาซึ่งมหาวิทยาลัยจะสนับสนุนงบประมาณโครงการวิจัยละไม่เกิน ๒๕,๐๐๐ บาท จำนวนทั้งสิ้น ๕ โครงการ โดยทุกโครงการจะต้องมีการตีพิมพ์ผลงานส่วนใดส่วนหนึ่ง ต้องเผยแพร่ผลงานวิจัยอย่างน้อยในงานประชุมวิชาการระดับชาติ และตีพิมพ์บทความวิจัยฉบับเต็มในรายงานการประชุมสืบเนื่อง (Proceedings) จำนวน ๑ เรื่อง

 ทุนอุดหนุนการวิจัยตามวรรคหนึ่งเป็นทุนอุดหนุนโครงการวิจัย ซึ่งมีอาจารย์เป็นหัวหน้าโครงการและเป็นผู้เสนอขอรับทุนอุดหนุนการวิจัย โดยกำหนดอาจารย์ที่ปรึกษาโครงการ ๑ คน สามารถขอทุนร่วมกับนักศึกษาระดับบัณฑิตศึกษาได้ไม่เกิน ๑ โครงการ

 **ข้อ ๒** หลักเกณฑ์การพิจารณาโครงการวิจัย

 ๒.๑ ผู้เสนอขอทุนสนับสนุนโครงการต้องเป็นอาจารย์ในมหาวิทยาลัยราชภัฏนครปฐม ที่ไม่อยู่ระหว่างการลาศึกษาต่อทั้งแบบเต็มเวลาและไม่เต็มเวลา และไม่อยู่ในระหว่างการทดลองปฏิบัติงาน

 ๒.๒ เป็นโครงการที่เน้นการวิจัยท้องถิ่นหรือเป็นโครงการที่เน้นงานวิจัยพื้นฐานทางวิชาการ

 ๒.๓ ข้อเสนอโครงการวิจัยต้องมีแผนแสดงให้เห็นว่า โครงการวิจัยนี้บูรณาการกับการเรียน การสอน และการบริการวิชาการ

 ๒.๔ ต้องมีการแสดงถึงผู้ใช้ประโยชน์ในข้อเสนอโครงการวิจัยและมีแบบตอบรับการใช้ประโยชน์ เมื่อดำเนินโครงการเสร็จสิ้นแล้ว

 ๒.๕ สำหรับทุนในระดับบัณฑิตศึกษา ต้องเผยแพร่ผลงานวิจัยอย่างน้อยในงานประชุมวิชาการระดับชาติ และตีพิมพ์บทความวิจัยฉบับเต็มในรายงานการประชุมสืบเนื่อง (Proceedings) จำนวน ๑ เรื่อง

๒.๖ ผู้เสนอขอทุนและนักวิจัยร่วมทุกคน ต้องระบุร้อยละการทำงานในข้อเสนอโครงการให้ชัดเจน

 ๒.๗ มติของคณะกรรมการกองทุนเพื่อการวิจัยหรือคณะอนุกรรมการที่ได้รับมอบอำนาจจากคณะกรรมการกองทุนเพื่อการวิจัยถือเป็นที่สุด

 **ข้อ ๓** ผู้ร่วมโครงการทุกคนจะต้องเข้าร่วมกิจกรรมตามที่สถาบันวิจัยและพัฒนา มหาวิทยาลัยราชภัฏนครปฐมกำหนด

 หากผู้ร่วมโครงการไม่เข้าร่วมกิจกรรมตามกำหนดเวลาตามวรรคหนึ่งโดยไม่มีเหตุผลอันสมควร มหาวิทยาลัยจะพิจารณาตัดสิทธิ์ทุนวิจัย

 **ข้อ ๔** ห้ามส่งข้อเสนอโครงการวิจัยซ้ำซ้อน เพื่อขอเงินทุนอุดหนุนการวิจัยทั้งงบประมาณภายในและภายนอกมหาวิทยาลัย

 **ข้อ ๕** แบบฟอร์มข้อเสนอโครงการวิจัย

 ๕.๑ อาจารย์ผู้สนใจสามารถ Download แบบฟอร์มข้อเสนอโครงการวิจัย วช.๑ ด ได้ทางเว็บไซต์สถาบันวิจัยและพัฒนาหรือขอรับแบบฟอร์มได้ที่สถาบันวิจัยและพัฒนา มหาวิทยาลัยราชภัฏนครปฐม

 ๕.๒ อาจารย์ผู้สนใจกรอกข้อเสนอโครงการวิจัย ตามแบบฟอร์ม วช.๑ ด และส่งข้อเสนอโครงการวิจัย จำนวน ๓ ชุด พร้อมซีดี ๑ แผ่น ได้ที่สถาบันวิจัยและพัฒนา มหาวิทยาลัยราชภัฏนครปฐมตั้งแต่บัดนี้ถึงวันที่ ๑๕ ธันวาคม พ.ศ. ๒๕๖๐

# ประกาศ ณ วันที่ พฤศจิกายน พ.ศ. ๒๕๖๐

 (ผู้ช่วยศาสตราจารย์ ดร.พัชรศักดิ์ อาลัย)

 รองอธิการบดี ปฏิบัติราชการแทน อธิการบดีมหาวิทยาลัยราชภัฏนครปฐม

พิมลพรรณ / ร่าง / พิมพ์ / ตรวจ